## Rješenje Ustavnog suda Republike Hrvatske broj: U-I-107/1992 od 20. svibnja 1992.

### NN 38/1992 (24.6.1992.), Rješenje Ustavnog suda Republike Hrvatske broj: U-I-107/1992 od 20. svibnja 1992.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 20. svibnja 1992. godine,
donio je ovo

## RJEŠENJE

### Ustavnog suda Republike Hrvatske broj: U-I-107/1992 od 20. svibnja 1992.

1. Ne prihvaća se prijedlog za ocjenu ustavnosti donošenja Zakona o
izborima zastupnika u Sabor Republike Hrvatske ("Narodne novine".
br. 22/92).

2. Ovo rješenje objavit će se u "Narodnim novinama".

**Obrazloženje**

Klub zastupnika Socijaldemokratske partije Hrvatske

- Stranke demokratskih promjena, podnio je ovom sudu prijedlog za ocjenu
ustavnosti donošenja zakona navedenog u izreci ovog rješenja. U prijedlogu
se navodi da je taj zakon formalno nesuglasan s Ustavom Republike Hrvatske,
jer da nije donesen po Ustavom propisanom postupku (članak 83. st. 2) predviđenom
za zakone iz oblasti izbornog sustava.

Ustavni sud Republike Hrvatske utvrdio je da prijedlog nije osnovan.

Odredba članka 83. st. 2. Ustava Republike Hrvatske odreduje da zakone
kojima se razrađuje, između ostaloga, i izborni sustav donosi Zastupnički
dom većinom glasova svih zastupnika.

Primjena ove ustavne odredbe, međutim, odgođena je do konstituiranja
novog Sabora Republike Hrvatske s dvodomnom strukturom: Zastupnički dom
i Županijski dom.

Stoga, za donošenje Zakona o izborima zastupnika u Sabor Republike Hrvatske
nije relevantna spomenuta ustavna odredba, nego odredbe članka 6. Ustavnog
zakona za provedbu Ustava Republike Hrvatske ("Narodne novine",
br. 58/90, 8/91, 31/91. 59/91).

Ta odredba određuje da do konstituiranja novoizabranog Sabora Republike
Hrvatske - vijeća Sabora u sadašnjem sastavu donose zakone i druge akte
u djelokrugu, na način i prema postupku utvrđenom Ustavom Republike Hrvatske
iz 1974. godine ili Poslovnikom Sabora.

Dakle, ova odredba izravno upućuje na primjenu Poslovnika Sabora Republike
Hrvatske kad se radi o donošenju zakona i drugih akata vijeća Sabora u
sadašnjem sastavu.

Stoga, za donošenje spomenutog zakona nedvojbeno dolazi u obzir primjena
odredaba Poslovnika Sabora Republike Hrvatske ("Narodne novine",
br. 17/92).

Budući da u odredbi članka 234. st. 4. tog Poslovnika, među materijama
o kojima se glasa većinom glasova svih zastupnika nije naveden izborni
sustav, relevantna odredba za odlučivanje o donošenju spomenutog zakona
je odredba članka 234. st.1. Poslovnika. Prema toj odredbi, zastupnici
na skupnoj sjednici svih vijeća odlučuju većinom glasova nazočnih zastupnika.

Prilikom donošenja navedenog zakona postupljeno je upravo tako zakon
je donesen na skupnoj sjednici sva tri vijeća; 9. travnja 1992. godine,
većinom glasova nazočnih zastupnika.

Navod iz prijedloga da bi se "teško mogla naći pravna osnova da
se odgodi primjena onih ustavnih odredaba koje se mogu neposredno primijeniti",
nije osnovan u odnosu na konkretni zakon. Naime, prema odredbi članka 2.
Ustavnog zakona za provedbu Ustava Republike Hrvatske, samo se one odredbe
Ustava mogu primjenjivati od dana proglašenja Ustava za primjenu kojih
se ne mora donijeti ustavni zakon ili zakon.

Ta odredba ne odnosi se na članak 83. st. 2. Ustava Republike Hrvatske.
Već sama činjenica - kada i ne bi bilo članka 6. Ustavnog zakona za provedbu
Ustava Republike Hrvatske (obaveza donošenja zakona na način i prema postupku
utvrđenom Poslovnikom) - što je za primjenu ustavne odredbe članka 83.
st. 2. potrebno donijeti izborni zakon temeljem kojeg će se izabrati zastupnici
u Zastupnički dom o kojem se govori u toj ustavnoj odredbi, dakle konstituirati
Zastupnički dom, dovoljan je razlog za odgodu njezine primjene.

Iz ovih razloga riješeno je kao u izreci.

Broj: U-I-107/1992

Zagreb, 20. svibnja 1992.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 38/1992-959